GRUPA pripadnika riječke navijačke skupine Armada "Over Forty Crew" poziva članove, simpatizere, navijače Rijeke, građane Rijeke na prosvjed podrške svom članu, Matku Škalameri, HGSS-ovcu koji je optužen za napad na Srbina Dobrivoja Arsića u Viškovu kod Rijeke.

Kako su napisali, mirno okupljanje će se održati u srijedu u 19:30 sati ispred istražnog zatvora u Rijeci.

Armada: On je žrtva posljednjih događaja u Hrvatskoj

"Tko god poznaje Matka, ili je samo čuo za njega, ima pravo vjerovati da je nevin i da sve što mu se stavlja na teret nema veze s njim kao osobom. Naš 'Škala' je u svemu ovome samo kolateralna žrtva niza proteklih događaja u Hrvatskoj', poručuju iz OFC-a putem Facebooka.

"Nemojmo dopustiti da častan i pošten čovjek robija zbog tuđih političkih podmetanja i djelovanja. Molimo sve koji se u srijedu okupe, da se svakako suzdrže od bilo kakvih nepotrebnih incidenata i da ne nasjedaju na provokacije onih koji ne žele dobro Matku ali i cijeloj našem narodu. Pokažimo još jednom svima da smo najjači kada je najpotrebnije", pišu pripadnici Armade na Facebooku.

Obratili su se izravno i Matku Škalameri i poručili mu: 'Uspon je dug i težak, ali bit ćeš opet na vrhu i sa prijateljima... SLOBODAN! MATKO ŠKALAMERA, JEDAN OD NAS!'

Tekst se nastavlja ispod oglasa

Zaposlen u MUP-u, dobit će otkaz

Podsjetimo, jučer je na Općinsko državno odvjetništvo priveden Matko Škalamera (42) osumnjičen da je 70-godišnjem Dobrivoju Arsiću uputio prijetnje zbog toga što je Srbin i udarao ga pri čemu mu je nanio tjelesne ozljede.

Osumnjičenom 42-godišnjaku je određena mjera istražnog zatvora u trajanju od mjesec dana zbog opasnosti utjecaja na svjedoke.

Riječ je o pročelniku Područnog ureda za zaštitu i spašavanje Rijeka koji je preustrojem potpao pod MUP iz kojeg su Škalameru najavili otkaz.